KSL พุ่งพรวด 17.15% ราคาสูงสุดในรอบ 3 ปี 9 เดือน
KSL พุ่งพรวด 17.15% ราคาสูงสุดในรอบ 3 ปี 9 เดือน ล่าสุด ณ เวลา 10.49 น. ราคาอยู่ที่ 5.60 บาท บวก 0.80 บาท หรือ 17.15% สูงสุดที่ 6.00 บาท ต่ำสุดที่ 4.84 บาท มูลค่าซื้อขายที่ 232.60 ล้านบาท โบรกฯ เชียร์ "ซื้อ" ชูเป้า 5.40 บาท มองแนวโน้มกำไรในปี 60 โตแกร่งตามราคาน้ำตาลที่เพิ่มขึ้น
16 ธ.ค. 2559

ผู้สื่อข่าวรายงานว่า ราคาหุ้นบริษัท น้ำตาลขอนแก่น จำกัด (มหาชน) หรือ KSL ณ เวลา 10.49 น. ราคาอยู่ที่ 5.60 บาท บวก 0.80 บาท หรือ 17.15% สูงสุดที่ 6.00 บาท ต่ำสุดที่ 4.84 บาท มูลค่าซื้อขายที่ 232.60 ล้านบาท โดยราคาหุ้นปรับตัวสูงสุดในรอบ 3 ปี 9 เดือน ตั้งแต่ราคาอยู่ที่ระดับ 5.79 เมื่อวันที่ 4 มีนาคม 2556

ด้านบล.เคจีไอ ระบุในบทวิเคราะห์ฯแนะ”ซื้อ”หุ้น KSL โดยให้ราคาเป้าหมายที่ 5.40 บาท ชอบแนวโน้มกำไรที่แข็งแกร่งจากราคาน้ำตาลที่วิ่งขึ้นมาแรง รวมถึงการดำเนินงานที่กลับสู่ภาวะปกติ และปริมาณการผลิตเอทานอลเพิ่มขึ้น คาดว่าผลประกอบการของ KSL ใน 4Q59 จะพลิกฟื้น YoY เป็นกำไรสุทธิ 113 ล้านบาท เพิ่มขึ้น 30.8% QoQ สาเหตุสำคัญมาจากปริมาณยอดขายเอทานอลแข็งแกร่ง และอัตรากำไรเพิ่มขึ้น
ขณะที่คาดว่า EPS จะโตถึง 43.4% CAGR ในปี 60-61F ซึ่งปัจจัยขับเคลื่อนกำไรสำคัญจะมาจากราคาน้ำตาลที่สูงขึ้น และโรงไฟฟ้ากลับมาดำเนินงานในประดับปกติ รวมถึงปริมาณยอดขายเอทานอลที่เพิ่มขึ้น โดยธุรกิจน้ำตาลของ KSL จะแข็งแกร่งในปี 60 ตามราคาน้ำตาลที่วิ่งขึ้นมาอยู่ที่ USc18.5/lbs จาก USc13.0/lbs ในช่วงต้นปี 59 ทั้งนี้ โดยพื้นฐานอุตสาหกรรมน้ำตาลแล้ว บริษัทน้ำตาลจะทำการกำหนดราคาขายล่วงหน้าประมาณหนึ่งปีเพื่อคำนวณราคาค่าอ้อยให้กับเกษตรกร ดังนั้น ราคาน้ำตาลที่แข็งแกร่งในขณะนี้ก็จะสะท้อนในผลการดำเนินงานปี 60